A cressin in citât lis areis dedicadis ai cjans
In citât a cressin lis areis dedicadis ai cjans, trê spazis libars. Su la fonde dai risultâts otignûts cu lis sperimentazions fatis intai mês stâts, la Zonte comunâl e à decidût di slargjâ i spazis là che i cjans a puedin cori in plene libertât. Ai vot spazis za disponibii (logâts su viâl dello Sport, vie della Roggia, vie Marsala, vie Carducci, vie Divisione Garibaldi Osoppo, vie D’Orlandi, vie Zugliano, vie Ramandolo), si zontin une aree verde in vie Lemene, che e restarà libare, e un toc de aree verde Mc Bride di vie S. Daniele là che in curt si proviodarà a tirâ sù une cente di pueste. Cun chest an che al ven a restaran vierts in maniere continuative la aree ex Cariplo di vie Carducci e il spazi di vie Divisione Garibaldi Osoppo che al sarà indotât di cente. Par cumò te aree in vie Carducci e ta chê di vie Zugliano l’acès al è libar, cence sguinçâl e musarole, ma dome in cierts oraris: tra vot e nûf di buinore (8.00-9.00) e tra cinc e sîs sot sere (17.00-18.00) dal prin di Novembar ai 31 di Març; tra vot e nûf di buinore (8.00-9.00) e tra sîs e siet sot sere (18.00-19.00) dal prin ai 30 di Avrîl e dal prin ai 31 di Otubar; di siet a nûf di buinore (7.00-9.00) e di vot a nûf di sere (20.00-21.00) dal prin di Mai ai 30 di Setembar.
fur_Latn fur_Latn